ไฟแนนเชียลไดเจสต์
คณะกรรมการบริษัท ลานนารีซอร์สเซส (LANNA) มีมติเมื่อวันที่ 5 ต.ค. 2555 ให้จ่ายเงินปันผลจากงวดดำเนินงานวันที่ 1 ม.ค.-30 มิ.ย.2555
17 ต.ค. 2555

ลานนาจ่ายปันผลหุ้น 50 สต.
คณะกรรมการบริษัท ลานนารีซอร์สเซส (LANNA) มีมติเมื่อวันที่ 5 ต.ค. 2555 ให้จ่ายเงินปันผลจากงวดดำเนินงานวันที่ 1 ม.ค.-30 มิ.ย.2555 หุ้นละ 0.50 บาท กำหนดวันปิดสมุดทะเบียนเพื่อสิทธิรับปันผลวันที่ 30 ต.ค. 2555 และจ่ายเงินปันผลในวันที่ 14 พ.ย. 2555
IEC เปิดจองหุ้นเพิ่มทุน 24-30 ต.ค.
บริษัท อินเตอร์แนชั่นเนิลเอนจีเนียริง (IEC) แจ้งว่า บริษัทกำหนดวันจองซื้อและวันชำระเงินค่าซื้อหุ้นเพิ่มทุน ในวันที่ 24 ต.ค.-30 ต.ค. 2555 สำหรับผู้ถือหุ้นเดิมที่มีชื่อในสมุดทะเบียนในวันที่ 10 ต.ค. 2555 โดยอัตราส่วนจองซื้อ 2 หุ้นสามัญเดิมต่อ 1 หุ้นใหม่ ราคาหุ้นละ 0.01 บาท 
กรณีที่มีหุ้นเหลือบริษัทจะจัดสรรให้แก่ผู้ถือหุ้นเดิมที่ได้แสดงเจตจำนงขอจองซื้อหุ้นเกินสิทธิทุกราย โดยจะคำนวณตามสัดส่วนการถือหุ้นไปทีละรอบจนกว่าจะหมดสิ้น
ทั้งนี้ หากยังมีหุ้นเหลือบริษัทจะนำหุ้นจัดสรรและเสนอขายแก่บุคคลในวงจำกัดราคาจะต้องไม่ต่ำกว่าราคาตลาด โดยคำนวณจากราคาปิดถัวเฉลี่ยถ่วงน้ำหนักของหุ้นสามัญบริษัทในตลาดหลักทรัพย์รวม 7 วันทำการติดต่อกัน ก่อนวันแรกที่เสนอขายต่อผู้ลงทุนและราคาจะต้องไม่ต่ำกว่ามูลค่าหุ้นละ 0.01 บาท
รพ.รามต่ออายุเงินกู้ รพ.พะเยา 2 ปี
คณะกรรมการบริษัท โรงพยาบาลรามคำแหง (RAM) มีมติต่ออายุให้เงินกู้ยืมบริษัทโรงพยาบาลพะเยาราม (บริษัทถือหุ้นอยู่ 40%) จำนวน 45 ล้านบาท เป็นเวลา 2 ปี 
ทั้งนี้ บริษัทได้ให้กู้ยืมเดือน ต.ค. 2553 จำนวน 30 ล้านบาท และเดือน ม.ค. 2554 จำนวน 15 ล้านบาท เป็นเวลา 2 ปี ก็จะทำรายการต่ออายุภายในเดือน ต.ค. 2555 จำนวน 30 ล้านบาท และเดือน ม.ค. 2556 จำนวน 15 ล้านบาท
บริษัทคิดอัตราดอกเบี้ยเงินกู้ยืม 8% ต่อปี ชำระดอกเบี้ยทุกเดือน มูลค่ารวมเงินต้นบวกดอกเบี้ย 52.20 ล้านบาท โดยบริษัทจะได้รับผลตอบแทนจากเงินที่ให้กู้ยืมในอัตราที่น่าพอใจ เนื่องจากบริษัทได้รับส่วนต่างดอกเบี้ยประมาณ 3% และคณะกรรมการเห็นว่าโรงพยาบาลพะเยาราม มีผลการดำเนินงานดีจึงยืดอายุเงินกู้ให้ 
‘เฉลิมชัย’ ขยับถือหุ้น TTA 19%
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงาน 246-2 จากนายเฉลิมชัย มหากิจศิริ ว่าได้มาของหุ้นบริษัท โทรีเซนไทย เอเยนต์ซีส์ (TTA) เมื่อวันที่ 11 ต.ค. 2555 คิดเป็น 5.008% ของสิทธิออกเสียงทั้งหมดของกิจการ ส่งผลให้ถือหุ้น 19.178%